ร้านอาหารปักษ์ใต้พัทลุงร้านนี้เป็นร้านริมทางที่ตั้งอยู่ที่เส้นทางไปสนามกีฬา 700 ปีค่ะ
การเดินทางไม่ยากเลยค่ะ ขับตรงๆไปทาง สนามกีฬา 700 ปีอย่างเดียวเลยค่ะ คอยสังเกตุ
ฝั่งด้านตรงข้ามจะเจอแถบร้านอาหารที่จะมีร้านส้มตำปากแตก และร้านอาหารใต้ที่ตั้งอยู่ติดกัน
ร้านค่อนข้างใหญ่ค่ะ เป็นตึกแถวถึง 3 ห้อง มีที่จอดที่สามารถจอดได้ที่หน้าร้านเลยค่ะ

สำหรับเมนูอาหารรับรองเลยค่ะว่า สำหรับคออาหารใต้ หรือ คออาหารรสจัดจ้าน ต้องห้ามพลาดเด็ดขาดเลยค่ะ
เพราะว่าร้านนี้ เจ้าของร้านเป็นคนใต้ขนานแท้ๆ ทำให้รสชาติของอาหารที่ส่วนใหญ่เมนูจะเป็นอาหารใต้
มีความครบเครื่อง โดยเฉพาะสารพัดเครื่องเทศที่ประโคมใส่แบบไม่กักกันเลย อาหารจึงออกมารสชาติเข้มข้น
จัดจ้าน และ หอมเครื่องเทศต่างๆมากๆค่ะ สำหรับเมนู จะมีถาดอาหารวางให่เราเลือกเหมือนร้านข้าวแกงค่ะ
สามารถสั่งได้ทั้งแบบราดข้าวและแบบแยกกับข้าว เมนูมีเยอะค่ะ เช่น ห่อหมกทรงเครื่อง ไก่ทอด
คั่วกลิ้ง แกงใต้ แกงไตปลา แกงเหลือง แกงส้ม ปลาทูทอดกรอบ แพนงเนื้อ และอีกหลากหลายเมนู
ที่จะทยอยกันออกมาเสริฟแบบไม่หยุดเลยค่ะ สามารถเลือกทานได้ทั้งกับข้าวสวยร้อนๆหรือ
ขนมจีน พร้อมผักสดๆ ทั้งถั่วฝักยาว แตงกวา และผักอื่นๆที่ทางร้านมีบริการให้กับทุกโต๊ะแบบฟรีๆเลยค่ะ

สำหรับรสชาติอาหารได้ลองสั่งมาทานหลายอย่างเลยค่ะ รสชาติดีมากเลยค่ะ โดยเฉพาะความเข้มข้น
ทุกๆจานมีความเข้มข้นมากๆ ทั้งเผ็ดและทั้งหอมเครื่องเทศสุดๆเลยค่ะ ชอบเมนูไก่ทอดที่สุดเลยค่ะ
จะเป็นเนื้อหน้าอกไก่ทอดมาแบบกรอบนอกนุ่มใน โรยหน้ามาด้วยเครื่องเคียงทอดกรอบๆ ที่เดาว่า
น่าจะเป็นตะไคร้ หอม และกระเทียม ที่ช่วยชูรสชาติให้อร่อยมากยิ่งขึ้นค่ะ เป็นร้านที่มีราคาไม่แพง
อร่อยถูกปากสุดๆ แนะนำให้ไปช่วงก่อนเที่ยง ไม่ก็หลังเที่ยงเลย เพราะถ้าไปช่วงกลางวันจะคนเยอะมากๆเลยค่ะ